Skæve vinkler på søndag aftens vigtige Superligaduel på Brøndby Stadion. Vidste du således…

- at den forestående Superligakamp er nummer 89 mellem Brøndby I.F. og AaB. Statistikken siger 26 sejre til AaB, 27 uafgjorte og 35 nederlag samt en målscore på 116-127 set med AaB’s øjne.



- at Brøndby I.F. mod AaB er det mest spillede opgør i Superligaen, idet de to klubber er de eneste klubber, der har spillet samtlige sæsoner siden Superligaens etablering i 1991. Dog har Brøndby IF spillet to Superligakampe flere end AaB, idet Brøndby I.F. i 2016/2017 endte i mesterskabsspillet, hvorimod AaB endte i gruppespillet.



- at AaB ikke har besejret Brøndby I.F. i de syv seneste Superligakampe, der er endt med fire nederlag og tre uafgjorte. Hvis det heller ikke denne gang bliver til tre point mod Brøndby I.F., vil det være første gang siden oktober 2002-august 2005, at AaB ikke besejrer Brøndby I.F. i otte Superligakampe i træk.



- at på Brøndby Stadion har AaB til gengæld ofte præsteret at tage point i Superligakampe mod Brøndby I.F. Således har Brøndby I.F. kun vundet to hjemmekampe mod AaB siden 2011, hvorimod de resterende ni kampe er endt med tre sejre til AaB og seks uafgjorte, heriblandt de to seneste opgør i maj 2018 (1-1) og september 2017 (0-0).



- at ved ovennævnte 1-1 kamp 21. maj 2018 havde AaB Kasper Risgård som målscorer.



- at fra den nuværende AaB-trup har udover Kasper Risgård (3 mål) også Rasmus Würtz (4 mål), Jores Okore (1), Kasper Kusk (1), Lucas Andersen (1) og Patrick Kristensen (1) tidligere været på måltavlen for AaB i en Superligakamp mod Brøndby I.F.



- at kampens dommer Peter Kjærsgaard søndag dømmer sin Superligakamp nummer 100 siden debuten i den bedste række i august 2013. Det bliver hans 14. Superligakamp med deltagelse af AaB (2V-5U-6T), men hans første Superligakamp mellem Brøndby I.F. og AaB.



- at AaB har fået point i knap 91 procent af opgørene mod Brøndby I.F. i Superligaen, når AaB har scoret kampens første mål. De 33 kampe med nordjysk scoring først er endt med 22 sejre, otte uafgjorte og blot tre nederlag.



- at Oliver Abildgaard søndag aften kan spille sin officielle kamp nummer 75 for AaB. Han debuterede for AaB i juli 2015.



- at AaB-anfører Rasmus Würtz med spilletid mod Brøndby I.F. søndag aften kan opnå sin 38. Superligakamp for AaB mod Brøndby I.F. Flere indbyrdes opgør mellem de to klubber har ingen andre spillere præsteret, idet Per Nielsen og Mogens Krogh fra Brøndby I.F. ligeledes står noteret for 37 indbyrdes opgør.



- at AaB aldrig tidligere har spillet en DM-kamp på datoen 10. marts. Men det er blevet til tre tidligere Superligakampe i marts måned mod Brøndby I.F., og AaB har fået point i alle tre kampe (to uafgjorte og én sejr).



(Statistisk kilde: danskfodbold.com og aabsport.dk).